L'Ajuntament de Sagunt rep el CB Femenino Puerto de Sagunto pels seus últims èxits
04 de juny 2024

![](/media/35vbzjkf/img_1020_c.jpg?width=850&height=566.6666666666666)

L'Ajuntament de Sagunt va rebre ahir el CB Femenino Puerto de Sagunto. Recentment, el Sénior Cortijo Andaluz i l'aleví han aconseguit importants èxits. Concretament, el primer equip ha sigut campió de la seua lliga, aconseguint així l'ascens a Lliga Nacional. D'altra banda, l'aleví s'ha proclamat subcampió de lliga.

L'alcalde de Sagunt, Darío Moreno; el regidor d'Activitat Física, Salut i Esports, Javier Timón; i altres regidors i regidores de l'Ajuntament van rebre les esportistes, equip tècnic i directiva del club en el saló de plens de la casa consistorial.

Al capdavant de l'equip sénior que ha aconseguit l'ascens a Lliga Nacional han estat Manel García i Vicente Montolio, que van assumir la direcció de l'equip per primera vegada esta temporada i el treball dels quals amb les jugadores els ha permés aconseguir este èxit. L'objectiu del club ara és consolidar la gran faena realitzada este curs pel Sénior Cortijo Andaluz del CB Femenino Puerto de Sagunto.

![](/media/rwmpp5h5/img_1013_c.jpg?width=850&height=566.6666666666666)

Darío Moreno va destacar que eixe ascens posa Sagunt «**en el mapa**», una cosa amb la qual l'Ajuntament està «**obsessionat**», que «**la gent ens reconega i ho faça per coses positives**». «**Us heu convertit en ambaixadores del municipi**», va afegir. A més, Moreno va assegurar: «**Genereu un efecte inspiració per a totes les persones que venen darrere, que aspiren el dia de demà a poder repetir les vostres gestes**».

Per la seua banda, Javier Timón va afirmar: «**No és només un club que té un present molt potent, com estem veient amb les xiques de l'equip sénior, sinó també un futur esperançador amb totes estes xiques que venen pegant fort**».

La presidenta del club, Mar Antoni, va asseverar: «**És molt bonic que este club tinga present i tinga futur. És emocionant que ens reconeguen el nostre treball, el treball de totes vosaltres, de cada setmana**». A més, va posar l'accent en l'esforç i la constància de l'equip: «**Eixa constància és la que ens porta a guanyar la copa, a guanyar el subcampionat i a ser un club que creix i que, amb tota seguretat, si continuem treballant i sent constants tornarem més vegades a l'Ajuntament**».

![](/media/hwnnkv4u/img_0990_c.jpg?width=850&height=566.6666666666666)

A més, tant Moreno com Timón van incidir en la importància del paper de les dones en el club i de l'esport femení per a la ciutat. «**Ens ajudeu a dir que en esta ciutat es respira esport i que, a més, les dones també practiquen esport i ho gestionen, que és molt important perquè les estadístiques ens demostren una vegada i una altra que ens costa fer que les dones practiquen esport**», va apuntar Darío Moreno.

Javier Timón, d'altra banda, va ressaltar: «**Hui es constata que l'esport femení està de moda en esta ciutat. Ja són diverses les recepcions que hem fet per èxits esportius, i la immensa majoria han tingut a veure amb equips femenins. L'esport femení de la nostra ciutat està d'enhorabona, està presentat un nivell excepcional, i per a nosaltres és una enorme satisfacció**».

Així mateix, el regidor d'Activitat Física, Salut i Esports, va assenyalar la importància que la directiva estiga composta per dones: «**Dones que demostren la seua vàlua en la gestió, dones que a més ens demostren amb fets i amb resultats esportius, però també amb gestió administrativa i econòmica. Són un exemple. Demostren a moltes dones que es pot estar al capdavant de la gestió**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-el-cb-femenino-puerto-de-sagunto-pels-seus-ultims-exits/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-el-cb-femenino-puerto-de-sagunto-pels-seus-ultims-exits/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-el-cb-femenino-puerto-de-sagunto-pels-seus-ultims-exits/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-el-cb-femenino-puerto-de-sagunto-pels-seus-ultims-exits/)